بارطاجاو نشطاء على مواقع التواصل الاجتماعي، على نطاق واسع، منشور للائحة الحزب الاشتراكي الموحد البرلمانية بإقليم النواصر، كيفضحو فيها استغلال نبيلة منيب لقيادتها فالحزب، باش ترشح أفراد من عائلتها. المنشور المتداول، بناء على اللائحة الصحيحة وغير المفبركة، كيقولو فيه النشطاء أن اللائحة كتضمن بنتها إيمان حجي، وخوها توفيق منيب، وعاد راجل بنتها أشرف والقاضي اللي هو وكيل اللائحة. بمجرد ما تنشر الخبار بحال العافية وسط التبن، خرجو اعضاء الحزب وانصار منيب يدافعو عليها باستماتة، بعذر أقبح من زلة، بحيث كتب سعيد المزاح: “هاد الصورة اللي كيحاول بيها البعض يبين أن كلشي بحال بحال وأن الأحزاب ولات ضيعات عائلية”. وزاد المزاح، فتدوينة ليه، كياكد المنسوب لمنيب، بالقول أن والقاضي ماكتربطو حتى قرابة بمنيب، لكن فالمقابل “الرفيقة إيمان حجي والرفيق توفيق منيب يترشحان في لائحة النواصر ترشيحا نضاليا مساندا للرفيق أشرف، وبالتالي فوجودهم لا رائحة فيه للريع الحزبي العائلي”، وهذا اعتراف كامل الأركان بفضيحة أن 3 أفراد من عائلة منيب كلهم مرشحين فبلاصة وحدة، وفعلا كيشكلو ضيعة عائلية على خلاف ماقال. وكاينين عناصر خرين كيحاولو يبررو بقول هضرة ديال الحماق، بحال ان اللائحة مفبركة وماشي صحيحة واخا المزاح أكد صحتها، ومنهم اللي مشا بعيد وقال أن الإقليم ممكن ياخد فيه الحزب مقعد واحد ويفوز بالتالي بيه وكيل اللائحة بناء على نظام أكبر بقية فإطار القاسم الانتخابي الجديد، وهذي محاولة تمويهية ماشاداش حيت لو هذ الحزب كسب ثقة المواطنين الكاملة وخدا اغلبية ساحقة من الأصوات كلنا نشوفو تركة وحدة كاملة فالبرلمان، خصوصا وأن منيب تاهيا مرشحة على رأس اللائحة الجهوية لكازا سطات. نشطاء كثار عاقو بهذ المهزلة، وتعجبو لتبرير المزاح اللي كيزيد يأكد على هذ الفضيحة، ومنهم الناشطة فتيحة اعرور اللي قالت، فتدوينة ليها أن هذ الامر لا يمكن تبريره ابدا، خصوصا فاش كيتعلق الامر بالزعيم، فإشارة لمنيب، وزادت: “لا نريد عائلة لوبين أخرى في المغرب! وبلغني من مصادر موثوقة أن منيب كان خصها تغطي النواصر لكن أشرف كان بوحدو، وخصو 2 الناس اخرين، اتصلت به نبيلة قالت ليه غترشح معاك بنتي و خويا...” وزادت أن تشبث منيب بالترشيح رغم فشلها لمرات عدة مخجل جدا، “انتصرت لذاتها ولم تنتصر لفكرة جمع الشتات وهاد قضية الترشيح النضالي منيب آخر من يمكن الحديث عنها أوالدفاع عنها في الوقت الذي حاربت فيه طاقات الحزب نساء ورجالا حتى يخلو لها الجو”. 
منيب دايرة الريع العائلي ومازال مادارت فالطاجين ما يتحرق. مرشحة هي وبنتها وخوها فدائرة النواصر.. واعضاء حزب الشمعة عطاو عذر قبح من الزلة باش يبررو الفضيحة